РЕПУБЛКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/196-14

15. јул 2014. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 15. JУЛА 2014. ГОДИНЕ

Седница је почела у 13.10 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Драган Јовановић, Милан Ковачевић, Саша Мирковић, Мујо Муковић, Зоран Милекић, др Владимир Орлић, Катарина Ракић, Сузана Спасојевић и Вучета Тошковић.

Седници су присуствовали заменици чланова Одбора Владимир Петковић (заменик Милана Ковачевића) и Ивана Стојиљковић (заменик др Владимира Орлића).

Седници нису присуствовали чланови Одбора: Јовица Јевтић, Јован Марковић, Александар Сенић и Горан Ћирић, нити њихови заменици.

Поред чланова Одбора седници су присуствовали и представници СО Аранђеловац Милосав Милојевић и СО Мало Црниће Горан Дачић.

Седници је присуствовала из Министарства грађевинарства, саобраћаја и инфраструктуре Александра Дамњановић, државни секретар.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Предлога закона о отклањању последица поплава у Републици Србији у начелу, који је поднела Влада (број 87-2346/14 од 12. јула 2014.године).

Прва тачка дневног реда **– Разматрање Предлога закона о отклањању последица поплава у Републици Србији у начелу, који је поднела Влада**

У уводном излагању Александра Дамјановић, државни секретар у Министарству грађевинарства, саобраћаја и инфраструктуре истакла је да је предложено да се овај закон донесе по хитном поступку, у складу са Уставом прописаним нормама. Посебно је нагласила да је члан 1. Предлога закона изазвао бројне дилеме и у име предлагача истакла да је правно могуће да се брише став 2. овог члана и да се једном општом формулацијом предвиди да се помоћ односи на сва подручја која су претрпела штету од поплава или од активирања клизишта.

У расправи која је уследила изнето је мишљење да би било добро да домаћа правна и физичка лица која дају донације буду ослобођена плаћања ПДВ-а као што је то учињено са страним донаторима. Затражено је ближе обајшњење у вези организовања радних акција, као и када ће бити дефинисан државни програм обнове. Истовремено чланови Одбора су се сложили да би амaндманом Одбора требало разрешити дилему да ли да се у члану 1. став 2. Предлога закона наведу све општине којима је потребна помоћ или да то буде општа формулација која би омогућила и општинама које се до сада нису пријавиле за помоћ да то учине. Такође, је истакнуто да би од Штаба за ванредне ситуације требало тражити извештај где су све биле поплаве, како би се спречиле евентуалне злоупотребе.

Представник Министарства је одговорила да су предлагачу прихватљива оба предлога амандмана Одбора везана за члан 1. став 2. Предлога закона и да је најважније да се оствари пуна равноправност свих општина и градова који су претрпели штету, а да ће предлагач прихватити сваки амандман који води овом циљу. Такође, је додала да је приликом регулисања поступка јавних набавки учињено извесно дерогирање Закона о јавним набавкама али само у циљу убрзавања поступка, уз напомену да се не дерогирају основна права за заштиту понуђача. Кад је реч о радним акцијама истакла је да је то предлог Министарства омаладине и спорта, а да ће се државним програмом помоћи утврдити начин организовања, плаћање или неплаћање.

У наставку расправе чланови Одбора су се сложили да је потребно поднети и амандмане Одбора на чл. 23. и 26. Предлога закона у смислу допуне набрајања свих инфраструктурних инсталација и набрајања објеката инсталација.

У дискусији су учествовали: Милутин Мркоњић, Александра Дамњановић, Драган Јовановић, Саша Мирковић, Бранка Бошњак и Милосав Милојевић.

Одбор је, у складу са чланом 155. став 2, Пословника Народне скупштине, одлучио једногласно да предложи Народној скупштини да прихвати Предлог закона о отклањању последица поплава у Републици Србији, у начелу.

За известиоца Одбора на седници Народне скупштине одређена је Катарина Ракић, заменик председника Одбора.

На седници је вођен тонски запис.

Седница је закључена у 14.00 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић